Ροδολίβος

Το **Ροδολίβος** είναι κωμόπολη του Νομού Σερρών και έδρα του Δήμου Αμφίπολης. Προηγουμένως ήταν έδρα του ομώνυμου δήμου, της επαρχίας Φυλλίδος. Έχει μόνιμο πληθυσμό 1.557 κατοίκους, σύμφωνα με την απογραφή του 2021. Βρίσκεται νοτιοανατολικά των Σερρών, στους πρόποδες του Παγγαίου όρους.

## Κοινότητα
Το Ροδολίβος είχε γίνει αυτόνομη κοινότητα Κοινότητα *Ροδολείβους* στις 04/01/1920, ενώ το 1940 το όνομα άλλαξε ορθογραφία σε Κοινότητα *Ροδολίβους*. Με την εφαρμογή του σχεδίου Καποδίστριας, η κοινότητα έγινε δήμος στις 24/07/1996 με συνένωση σε αυτή, τον κοινοτήτων Δομίρου και Μικρού Σουλίου. Με την εφαρμογή του προγράμματος Καλλικράτης ο Δήμος Ροδολίβους εντάχθηκε στον νέο δήμο Αμφίπολης και αποτελεί τη δημοτική ενότητα Ροδολίβους. Το Ροδολίβος ορίστηκε έδρα του διευρυμένου δήμου. Από το Ροδολίβος κατάγονταν οι Μακεδονομάχοι οπλαρχηγοί Λεωνίδας Μαλαμίδης, Βασίλειος Τσουβαλτζής, Γρηγόριος Ευθυμίου και Δημήτριος Χαρίσης.

### Δημογραφική εξέλιξη
Η δημογραφική εξέλιξη του οικισμού είναι η εξής:

## Ιστορία
### Αρχαιότητα
Στον λόφο του «Αγίου Αθανασίου», που υψώνεται πλάι στα τελευταία σπίτια του Ροδολίβους, μαρτυρείται η ύπαρξη αρχαίου πολίσματος, με εντυπωσιακή διάρκεια ζωής από τη θρακομακεδονική εποχή ως τα νεότερα χρόνια. Σε μικρή επίσης απόσταση ΝΑ της κωμόπολης, στη θέση «Κουριά», εντοπίστηκε η τοποθεσία ενός άλλου αρχαίου πολίσματος. Από τις δυο αυτές θέσεις προέρχονται τέσσερες επιγραφές των αυτοκρατορικών χρόνων (2ου-3ου μ.Χ. αιώνα). Από άποψη αρχαίας τοπογραφίας, χρήζει αναφοράς το ότι τα πολίσματα βρίσκονταν στο έδαφος της αρχαίας φυλετικής περιοχής της Ηδωνίδας, πάνω στην Εγνατία οδό και από το 42 π.Χ. υπάγονταν διοικητικά στη γειτονική ρωμαϊκή αποικία των Φιλίππων, της οποίας τα όρια του territorium (επικράτειας) έφταναν δυτικά μέχρι εκεί.

## Το χωριό σήμερα
Αν και παλαιότερα, στις αρχές του 20ου αιώνα, πραγματοποιούνταν μετακινήσεις πληθυσμών από την Μικρά Ασία, την Ήπειρο και την γειτονική Θράκη, τις τελευταίες δεκαετίες παρατηρείται αισθητή μείωση του πληθυσμού. Ειδικότερα, οι περισσότεροι άνθρωποι του Ροδολίβους ανήκουν στην τρίτη ηλικία και ο νεανικός πληθυσμός αποτελεί, περίπου, το 30-35%.Επίσης, το χωριό διαθέτει όλα τα βασικά είδη καταστημάτων που είναι απαραίτητα για την εξυπηρέτηση των αναγκών των κατοίκων του χωριού (σούπερ μάρκετ, οπωροπωλείο, φούρνος, φαρμακείο). Ακόμα, υπάρχει κέντρο υγείας που βοηθά τους ανθρώπους όλων των ηλικιών να αντιμετωπίσουν, γρήγορα, τα προβλήματα τους.

## Πολιτισμός
Στο Ροδολίβος υπάρχουν αρκετοί σύλλογοι στους οποίους μπορεί να δραστηριοποιηθεί όποιος επιθυμεί. Αναλυτικότερα, πολιτιστικός σύλλογος στον οποίο διδάσκονται παραδοσιακοί χοροί και πραγματοποιούνται διάφορες δράσεις, μουσικοδραματικός «Απόλλων», ο οποίος αποτελείται από δύο τμήματα: την φιλαρμονική ορχήστρα και την μεικτή χορωδία, και ο αθλητικός σύλλογος «Εθνικός Ροδολίβους». Την περίοδο 2025-26 αγωνίζεται στην Α΄ Κατηγορία της ΕΠΣ Σερρών. Παράλληλα, στο χωριό αυτό μπορεί κάποιος να επισκεφτεί το λαογραφικό μουσείο και να παρατηρήσει την μακεδονική αρχιτεκτονική των νεοκλασσικών κτιρίων. Αξίζει επίσης να σημειωθεί ότι τον Σεπτέμβριο πραγματοποιείται η γιορτή αμπέλου και κρασιού, γνωστή ως Κουρήτος.

## Προσωπικότητες
; Γεννήθηκαν στο Ροδολίβος
* Γρηγόριος Ευθυμίου, Έλληνας οπλαρχηγός του Μακεδονικού Αγώνα
* Λεωνίδας Μαλαμίδης, Έλληνας οπλαρχηγός του Μακεδονικού Αγώνα
* Οικουμενικός Πατριάρχης Νεόφυτος Η΄
* Βασίλειος Τσουβαλτζής, Έλληνας οπλαρχηγός του Μακεδονικού Αγώνα
* Δημήτριος Χαρίσης, Έλληνας οπλαρχηγός του Μακεδονικού Αγώνα

; Κατάγονται από το Ροδολίβος
* Βασιλική Μιλλούση, Ελληνίδα αθλήτρια ενόργανης γυμναστικής
* Κώστας Μπούμπας, Έλληνας δημοσιογράφος και Βουλευτής

## Παραπομπές


Κατηγορία:Κωμοπόλεις της περιφερειακής ενότητας Σερρών
Κατηγορία:Δήμος Αμφίπολης
Κατηγορία:Παραδοσιακοί οικισμοί της περιφερειακής ενότητας Σερρών